Faouzia

**Faouzia Ouihya,** kjent som **Faouzia** (født 2000) er en marokkansk-kanadisk sanger, låtskriver og musiker. Hun ble født i Casablanca i Marokko, og flyttet med familien til Canada i ung alder. Hun ga ut flere singler og samarbeidet med mange musikere før hun ga ut sin debut-EP, *Stripped*, i august 2020. I 2023 var en hun av mottakerne av Top 25 Canadian Immigrant Awards.

Faouzia er en pop-, R&B-, synth-pop-, og akustisk pop- artist. Faouzia har et koloratur-mezzosopran- vokalregister som spenner fra C♯3 til G♯5 i blandingsstemme, og A6 i fløytetoner. Faouzia synger hovedsaklig på engelsk, ofte iblandet arabiske toner, men synger også på arabisk og fransk.

## Liv og virke

### Bakgrunn
Faouzia ble født i Casablanca i Marokko, som datter av Mohammed Ouihya og Bouchra Alaoui. Da hun var ett år gammel flyttet familien til Notre-Dame-de-Lourdes i Manitoba i Canada, før de slo seg ned i den landlige byen Carman i Manitoba. Fem år gammel begynte hun å skrive sanger og dikt, senere studerte hun piano, gitar og fiolin. Som åtteåring begynte hun å opptre på små festivaler i og rundt Carman, der hun fremførte klassiske komposisjoner av komponister som Beethoven, Chopin og Mozart. 

Hun ble oppdratt som muslim og reiste ofte tilbake til hjemlandet. Faouzia har uttalt at hun føler en sterk tilknytning til Marokko og Nord-Afrika, «Selv om jeg vokste opp i Canada, spiste jeg marokkansk mat [og] brukte marokkanske klær.» I et intervju fortalte hun at hun følte seg ekskludert som barn, og sa at «kanskje det å ikke passe inn er det største jeg har måttet overvinne». Den første sangen hun skrev, der hun omfavnet menneskers ulikheter, var inspirert av denne opplevelsen av ekskludering. Hun har med seg det arabiske språket hjemmefra, men snakker også flytende engelsk og fransk. Parallelt med musikk-karrieren begynte Faouzia å studere datateknikk ved University of Manitoba i 2018.

### Karriere
Som femtenåring vant hun Årets sang, publikumsprisen og Grand Prix på *La Chicane Électrique* i 2015. Hun begynte å legge ut egne sanger og coverlåter på YouTube, noe som førte til en kontrakt med Paradigm Talent Agency. Den tidlige suksessen førte til at debutsingelen «Knock on My Door» ble sluppet i november 2015.

I 2016 vant hun andreplassen i Canada's Walk of Fame sitt mentorprogram for nye talenter, og i 2017 vant hun hovedpremien i musikk-konkurransen Nashville *Unsigned Only*. Under feiringen av Canadas 150-årsjubileum i 2017 opptrådte hun med Winnipeg Symphony Orchestra på The Forks i Winnipeg. 

Den 6. august 2020 ga Faouzia ut sin første EP *Stripped,* med seks akustiske sanger, hennes andre EP *Citizens*, ble utgitt i 2022.

I 2024 deltok hun i den niende sesongen av den kinesiske sangkonkurransen Singer 2024, hvor hun konkurrerte mot blant annet Chanté Moore, og vant fjerdeplassen totalt.

### Samarbeid
I 2016 samarbeidet Faouzia med artisten Matt Epp på singelen «The Sound», og vant den prestisjetunge International Songwriting Competition (ISC). De slo 16&nbsp;000 bidrag fra 137 land, og ble de første kanadiske vinnerne i konkurransens 16 år lange historie. 

Faouzia samarbeidet i 2018 med David Guetta, og var med på sangen «Battle» fra hans album *7*. I et intervju med den franske avisen *[[Le Matin]]* sa Guetta at han valgte Faouzia som bidragsyter på albumet på grunn av hennes «fantastiske stemme, kraftige vibrato og unike stil». Faouzia samarbeidet også med den franske rapperen Ninhos, og bidro på sangen «Money» på hans album *Destin,* sangen solgte til gull i 2019.

Tidlig i 2020 ble Faouzia invitert av Kelly Clarkson til å oversette sangen «I Dare You» til marokkansk arabisk, som ble utgitt i april. Den svenske EDM-duoen Galantis inviterte henne til å synge på sangen «I Fly» til filmen *[[Scoob!]]* (2020) sitt soundtrack. Sammen med John Legend ga hun ut singelen «Minefields» i 2020, og med den franske DJ-en Martin Solveig, ga hun ut singelen «Now or Never» i 2023, fra Solveigs sjette studioalbum. Da ¥$ (Kanye West og Ty Dolla Sign) ga ut sangen «Beg Forgiveness» i 2024, fra  sitt album *Vultures 1,* var Faouzia en av låtskriverne.

## Diskografi

### Singler

* Knock on My Door (2015)
* My Heart's Grave (2017)
* Closed Door (2017)
* This Mountain (2018)
* Born Without a Heart (2019)
* You Don't Even Know Me (2019)
* Tears of Gold (2019)
* The Road (2020)
* Wake Me When It's Over (2020)
* Secrets (2020)
* How It All Works Out (2020)
* Minefields (2020) med John Legend
* Don't Tell Me I'm Pretty (2021)
* Hero (2021)
* Puppet (2021)
* RIP, Love (2022)
* Thick and Thin (2022)
* Anybody Else (2022)
* SoLie (2022)
* I Know (2022)
* Habibi (My Love) (2022)
* I'm Blue (2023)
* Don't Call Me (2023)
* Plastic Therapy (2023)
* Now Or Never (2023) med Martin Solveig
* La La La (2023)
* IL0V3Y0U (2023)
* Fur Elise (2024)
* What a Woman (2024)
* Ice (2024)
* Porcelain (2025)

#### Sanger som gjesteartist (feat. Faouzia)

* Battle (2018), David Guetta
* Money (2019), Ninho
* I Dare You () (2020), Kelly Clarkson
* I Fly (2020), Galantis
* On My Way (2023), Sidepiece
* Last Song (2025), Alan Walker
### EP

## Referanser